*****

ΚΑΝΟΝΙΣΜΟΣ (ΕΟΚ) αριθ. 598/89 ΤΗΣ ΕΠΙΤΡΟΠΗΣ

της 8ης Μαρτίου 1989

για την τροποποίηση του κανονισμού (ΕΟΚ) αριθ. 3711/88 για τον καθορισμό του ενδεικτικού ανωτάτου ορίου εισαγωγής ελαιολάδου στην Πορτογαλία για την περίοδο 1988/89

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Οικονομικής Κοινότητας,

την πράξη προσχώρησης της Ισπανίας και της Πορτογαλίας, και ιδίως το άρθρο 252 παράγραφος 3,

τον κανονισμό (ΕΟΚ) αριθ. 569/86 του Συμβουλίου της 25ης Φεβρουαρίου 1986 για τον καθορισμό των γενικών κανονων εφαρμογής του συμπληρωματικού μηχανισμού που εφαρμόζεται στις συναλλαγές (1), όπως τροποποιήθηκε τελευταία από τον κανονισμό (ΕΟΚ) αριθ. 3296/88 (2), και ιδίως το άρθρο 7 παράγραφος 1,

Εκτιμώντας:

ότι ο κανονισμός (ΕΟΚ) αριθ. 3711/88 της Επιτροπής (3), όπως τροποποιήθηκε τελευταία από τον κανονισμό (ΕΟΚ) αριθ. 341/89 (4), καθορίζει το ενδεικτικό ανώτατο όριο εισαγωγής ελαιολάδου στην Πορτογαλία για την περίοδο 1988/89· ότι, δεδομένης της σημερινής κατάστασης που επικρατεί στην αγορά ελαιολάδου στην Πορτογαλία, που χαρακτηρίζεται από μειωμένες διαθέσιμες ποσότητες σε σχέση με τη ζήτηση, πρέπει, οριστικά, να προβλεφθεί αύξηση του ενδεικτικού ανωτάτου ορίου για την τρέχουσα περίοδο ώστε να εξασφαλιστεί ο κανονικός εφοδιασμός της αγοράς·

ότι, για να εξασφαλισθεί σε μεγαλύτερο βαθμό εμπορευομένων ένας ελάχιστος εφοδιασμός για τις άμεσες ανάγκες τους, πρέπει να προβλεφθεί ότι κάθε παραγωγός μπορεί να υποβάλει προσφορές για μεγίστη ποσότητα· ότι, για να αποφευχθεί ενδεχόμενη εκτροπή από τη διάταξη αυτή και συνεπώς η μονοπωλιακή αγορά των διατιθέμενων ποσοτήτων προς πώληση από περιορισμένο αριθμό εμπορευομένων, πρέπει να προβλεφθεί ότι μόνο οι αναγνωρισμένοι εμπορευόμενοι μπορούν να συμμετέχουν σ' αυτήν την κατανομή για τις ποσότητες που πρόκειται να εξαχθούν·

ότι ο κανονισμός (ΕΟΚ) αριθ. 574/86 της Επιτροπής (5), όπως τροποποιήθηκε τελευταία από τον κανονισμό (ΕΟΚ) αριθ. 3296/88, έχει καθορίσει για το σύνολο των γεωργικών τομέων τις λεπτομέρειες εφαρμογής του συμπληρωματικού μηχανισμού στις συναλλαγές· ότι ορισμένες λεπτομέρειες ειδικές για τον τομέα των λιπαρών ουσιών θεσπίστηκαν από τον κανονισμό (ΕΟΚ) αριθ. 1634/86 (6) της Επιτροπής, όπως τροποποιήθηκε τελευταία από τον κανονισμό (ΕΟΚ) αριθ. 219/87 (7)· ότι, λαμβάνοντας υπόψη τη σημερινή κατάσταση της αγοράς ελαιολάδου στην Πορτογαλία, πρέπει να προβλεφθούν, για την τρέχουσα περίοδο, ορισμένες ιδιαίτερες λεπτομέρειες εφαρμογής του μηχανισμού αυτού για να γίνει καλύτερη διαχείριση των εισαγωγών στη χώρα αυτή·

ότι τα μέτρα που προβλέπονται στον παρόντα κανονισμό είναι σύμφωνα με τη γνώμη της Επιτροπής Διαχείρισης Λιπαρών Ουσιών,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Το άρθρο 1 του κανονισμού (ΕΟΚ) αριθ. 3711/88 αντικαθίσταται από το ακόλουθο κείμενο:

«Άρθρο 1

Το ενδεικτικό ανώτατο όριο εισαγωγής, στην Πορτογαλία, ελαιολάδου που υπάγεται στους κωδικούς ΣΟ 1509 και 1510 00 προελεύσεως άλλων κρατών μελών καθορίζεται, για την περίοδο από την 1η Νοεμβρίου 1988 έως την 31 Οκτωβρίου 1989, σε 15 000 τόνους.

Η αίτηση πιστοποιητικού ΣΜΣ γίνεται αποδεκτή εάν υποβάλεται από τις 17 Μαρτίου , από φυσικό ή νομικό πρόσωπο που ασκεί δραστηριότητα στον τομέα του ελαιολάδου και, με την ιδιότητά του αυτή, είναι εγγεγραμμένο στις 31 Δεκεμβρίου 1988, σε δημόσιο μητρώο ενός κράτους μέλους.

Επιπλέον, κάθε προσφέρων μπορεί να υποβάλει αιτήσεις για μεγίστη ποσότητα 500 τόνων.

Κατά παρέκκλιση από το άρθρο 2 παράγραφος 2 του κανονισμού (ΕΟΚ) αριθ. 574/86 της Επιτροπής (*), τα δικαιώματα που προκύπτουν από το πιστοποιητικό ΣΜΣ δεν μεταβιβάζονται κατά τη διάρκεια ισχύος του πιστοποιητικού ΣΜΣ.

Στην περίπτωση κατά την οποία οι αιτήσεις πιστοποιητικών ΣΜΣ αφορούν ποσότητες ανώτερες από το προαναφερόμενο ανώτατο όριο, η Επιτροπή εξουσιοδοτεί τα συγκεκριμένα κράτη μέλη να εκδώσουν πιστοποιητικά ανάλογα με τη διαθέσιμη ποσότητα.»

(*) ΕΕ αριθ. L 57 της 1. 3. 1986, σ. 1.»

Άρθρο 2

Ο κανονισμός (ΕΟΚ) αριθ. 293/89 της Επιτροπής (8) καταργείται.

Άρθρο 3

Ο παρών κανονισμός αρχίζει να ισχύει την ημέρα της δημοσίευσής του στην Επίσημη Εφημερίδα των Ευρωπαϊκών Κοινοτήτων.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες, 8 Μαρτίου 1989.

Για την Επιτροπή

Ray MAC SHARRY

(1) ΕΕ αριθ. L 55 της 1. 3. 1986, σ. 106.

(2) ΕΕ αριθ. L 293 της 27. 10. 1988, σ. 7.

(3) ΕΕ αριθ. L 325 της 29. 11. 1988, σ. 40.

(4) ΕΕ αριθ. L 39 της 11. 2. 1989, σ. 18.

(5) ΕΕ αριθ. L 57 της 1. 3. 1986, σ. 1.

(6) ΕΕ αριθ. L 144 της 29. 5. 1986, σ. 20.

(7) ΕΕ αριθ. L 24 της 27. 1. 1987, σ. 8.

(8) ΕΕ αριθ. L 33 της 4. 2. 1989, σ. 33.